Munisipaliteit bied Eskom plase as sekuriteit aan(Argieffoto: pixabay) Die Majhabeng-munisipaliteit in die Vrystaat het ingestem om 139 plase wat aan hom behoort aan Eskom te oorhandig as sekuriteit vir sy uitstaande skuld van R3,4 miljard aan die kragvoorsiener. Die plase is glo nagenoeg R2,5 miljard werd. Die titelaktes van die grond sal ten gunste van Eskom geëndosseer word tot die dispuut tussen die twee partye opgelos is. Die ooreenkoms is ook ŉ bevel van die hof gemaak. “Die stap deur Eskom is die gevolg van herhaalde versuim deur die munisipaliteit om sy betalingsverpligting aan Eskom vir grootmaatkragvoorsiening na te kom,” het Eskom Dinsdag gesê. As deel van die ooreenkoms het die munisipaliteit ingestem om sy aansoek, waarin hy vra om die bevel waarvolgens Eskom vroeër op een van sy bankrekeninge beslag gelê het, te laat vaar. Eskom het dié rekening aan die munisipaliteit teruggegee. Die geld in die rekening – sowat R2,7 miljoen – bly in die sorg van die balju. Eskom is sedert 2014 betrokke by verskeie hofprosesse in ŉ poging om die munisipaliteit se uitstaande skuld van R372 miljoen te probeer invorder. Eskom sê die plaaslike owerheid kom nie betalingsooreenkomste of hofbevele na nie, wat beteken die munisipaliteit se skuld het die afgelope paar jaar tot R3,4 miljard toegeneem. Munisipaliteite landwyd het Eskom teen einde Julie ŉ gesamentlike R31 miljard geskuld. Die kragvoorsiener sê dit bedreig sy volhoubaarheid. Eskom het intussen ook toestemming gekry om te appelleer teen ŉ hooggeregshofuitspraak wat hom verbied om sogenaamde kragvermindering na Standerton in Mpumalanga en Parys in die Vrystaat in te stel. Regter Anthony Millar het Eskom einde verlede maand in die Pretoriase hooggeregshof verbied om verdere kragvermindering in die munisipaliteite van onderskeidelik Lekwa en Ngwathe in werking te stel. Die hof het Eskom Maandag toestemming gegee om teen die hele uitspraak en die bevele daarin te appelleer. Eskom stel die kragvermindering in om die dorpe te dwing om binne Eskom se maksimum vraag na elektrisiteit te bly.